text: Mand fængslet for brandstiftelse på forsorgshjem
  23 juni 2018 kl. 10.42
  En 44-årig mand fra Kolding blev lørdag varetægtsfængslet i fire uger – sigtet for at sætte ild til forsorgshjemmet Overmarksgården.
  Den 44-årige mand blev anholdt fredag middag – blot 24 timer efter branden på forsorgshjemmet Overmarksgården opstod.
  Politiet har siden branden efterlyst den nu varetægtsfængslede mand. Han blev anholdt i Roskilde ved middagstid fredag og blev lørdag formiddag fremstillet i grundlovsforhør. Her valgte dommeren at varetægtsfængsle den sigtede i fire uger frem til den 16. juli.
  Branden på Overmarksgården opstod først på eftermiddagen torsdag i en beboers værelse. Både værelset og et fællesrum udbrændte, og halvdelen af tagetagen samt den ene bygning brændte.
  Overmarksgården er et forsorgshjem for hjemløse og socialt udsatte. Der skete ingen personskade i forbindelse med branden.
  Politiet har fra starten arbejdet ud fra en teori om, at branden var påsat.
  
  